Church of Apostolos Andreas in Mesa Yitonia Limassol
Αποστόλος Ανδρέας (Ναός: Μέσα Γειτονιά--Κύπρος)
Churches--Cyprus
Εκκλησίες--Κύπρος
Apostolos Andreas ( Church : Mesa Yitonia--Cyprus)
Η εκκλησία Αποστόλου Ανδρέα είναι κτισμένη σε επίπεδο μεγάλο τεμάχιο, η ανατολική πλευρά του οποίου εφάπτεται στον κεντρικό δρόμο που ενώνει την Μέσα Γειτονιά με τον Δήμο Λεμεσού. Η εκκλησία ανήκει στον τύπο της τρίκλιτης σταυροειδούς Βασιλικής με κεντρικό τρούλο. Ο σκελετός της είναι από οπλισμένο σκυρόδεμα. Οι τοιχοποιίες είναι δομημένες με πέτρα Λεμεσού. Η ανωδομή είναι δίρριχτες στέγες από πλάκες οπλισμένου σκυροδέματος. Στο σημείο συμβολής των σταυρόσχημων στεγών ορθώνεται οκταγωνικό τύμπανο το οποίο επιστέφεται με τρούλο ημισφαιρικού σχήματος. Οι στέγες είναι επικαλυμμένες με πήλινα κεραμίδια γαλλικού τύπου. Το ημισφαιρικό κέλυφος του τρούλου είναι επικαλυμμένο με πήλινα κεραμίδια Βυζαντινού τύπου.Η εκκλησία έχει δυο καμπαναριά, ένα στη νοτιοδυτική και ένα στην βορειοδυτική γωνία. Έχουν τετράγωνη βάση μέχρι το γείσο των στεγών. Συνεχίζουν 4 κολώνες οι οποίες συνδέονται με 4 αψίδες και η επιστέγαση είναι ημισφαιρικό κέλυφος επικαλυμμένο με βυζαντινού τύπου πήλινα κεραμίδια. Η κόγχη του Ιερού είναι πεντάπλευρη και επιστεγάζεται με κέλυφος οπλισμένου σκυροδέματος σε σχήμα τεταρτοσφαιρίου το οποίο είναι επικαλυμμένο με πήλινο Βυζαντινού τύπου κεραμίδι. Η εκκλησία διαθέτει 3 κύριες εισόδους στο μέσο του νότιου, βόρειου και δυτικού τοίχου. Και στις 3 εισόδους υπάρχουν στεγασμένα προπύλαια με κυκλικές κολώνες και αψίδες. Οι είσοδοι είναι δίφυλλες ξύλινες σε ωραίο σχέδιο. Πέραν των ανωτέρω 3 εισόδων, η εκκλησία έχει ξύλινη θύρα στον νότιο τοίχο του Ιερού. Το δάπεδο της εκκλησίας εσωτερικά είναι από Ιταλικό μάρμαρο σε χρώμα κρεμ με ωραία σχέδια. Ο σολέας είναι υπερυψωμένος 2 σκαλιά σε σχέση με τον υπόλοιπο ναό και το Ιερό Βήμα είναι 1 σκαλί υπερυψωμένο από τον σολέα. Το Ιερό διαχωρίζεται από την υπόλοιπη εκκλησία με ωραίο ξύλινο σκαλιστό τέμπλο. Στην δυτική πλευρά η εκκλησία έχει πλάκα γυναικωνίτη σε σχήμα Π. Η ανάβαση στον γυναικωνίτη γίνεται μέσω μπετονένιας σκάλας που βρίσκεται στη νοτιοδυτική γωνία της εκκλησίας. Η εκκλησία εσωτερικά είναι μερικώς αγιογραφημένη. Στην κόγχη του Ιερού Βήματος είναι ιστορημένη η Πλατυτέρα και από κάτω οι Ιεράρχες, στον τρούλο ο Παντοκράτορας και στην καμάρα κεντρικού κλίτους υπάρχουν παραστάσεις από την ζωή του Χριστού. Η εκκλησία διαθέτει σύστημα κλιματισμού με συσκευές ζεστού – κρύου αέρα τύπου V.R.V. Η οικοδόμηση της εκκλησίας ξεκίνησε το 1953 και αποπερατώθηκε το 1956 όπως μαρτυρεί πλάκα αναρτημένη πάνω από την νότια είσοδο. Το 2001 έγινε πλήρης ανακαίνιση της εκκλησίας. Εμβαδόν ισογείου : 454 τ.μ. Εμβαδόν προπυλαίων : 52 τ.μ. Εμβαδόν γυναικωνίτη : 97 τ.μ.
Holy Metropolis of Limassol
Ιερά Μητρόπολη Λεμεσού
Library of Cyprus University of Technology
Digital Heritage Research Lab of Cyprus University of Technology
1953
Απαγορεύεται η δημοσίευση ή αναπαραγωγή, ηλεκτρονική ή άλλη χωρίς τη γραπτή συγκατάθεση του δημιουργού.
Image
Άγιος Σπυρίδωνας (Ναός : Λεμεσός--Κύπρος)
Saint Spyridon (Church : Limassol--Cyprus)
Η εκκλησία Αγίου Σπυρίδωνος είναι κτισμένη στα δυτικά προάστια της πόλεως Λεμεσού στην περιοχή Ομονοίας. Είναι κτισμένη σε ρυθμό σταυροειδούς βασιλικής με κεντρικό εγγεγραμμένο τρούλο. Η κόγχη του ιερού είναι τρίπλευρη και επικαλύπτεται από 3 επικλινείς πλάκες επενδυμένες με πήλινο κεραμίδι πορτογαλικού τύπου. Με το ίδιο κεραμίδι είναι επενδυμένες οι δικλινής στέγες οι οποίες σχηματίζουν σταυρό. Στο σημείο συμβολής των σταυρόσχημων στεγών επί τετράγωνης βάσης επικάθεται το κυκλικό τύμπανο του τρούλου. Το ημισφαιρικό κέλυφος του τρούλου είναι επενδυμένο επίσης με πήλινο κεραμίδι βυζαντινού τύπου. Στην νοτιοδυτική γωνία της εκκλησίας υπάρχει απλό μπετονένιο καμπαναριό το οποίο ξεκινά με τετράγωνη βάση μέχρι το γείσο της στέγης. Πάνω από το γείσο συνεχίζουν 4 κολώνες στις γωνίες οι οποίες καταλήγουν σε 4 αψίδες. Το ίδιο επαναλαμβάνεται και στην επόμενη καθ ύψος στάση και η επιστέγαση γίνεται με μικρό τρούλο επενδυμένο με πήλινο κεραμίδι. Η είσοδος στην εκκλησία γίνεται μέσω τριών κεντρικών θυρών στο μέσο του νότιου, βόρειου και δυτικού τοίχου. Και στις τρείς εισόδους υπάρχουν στεγασμένα προπύλαια με 3 αψίδες στο μπροστινό μέτωπο και ανά μία αψίδα στα πλαϊνά μέτωπα των προπυλαίων. Πέραν των 3 αυτών εισόδων υπάρχει και μικρή μονόφυλλη θύρα στον νότιο τοίχο του ιερού. Το δάπεδο της εκκλησίας εσωτερικά είναι από μωσαϊκό. Ο σολέας είναι 1 σκαλί ψηλότερα από τον κυρίως ναό και το ιερό βήμα είναι 2 σκαλιά ψηλότερα από τον σολέα. Το ιερό βήμα διαχωρίζεται από τον υπόλοιπο ναό με ξύλινο σκαλιστό τέμπλο που φιλοτέχνησε ο Χρύσανθος Ταλιαδώρος το 1988. Εσωτερικά η εκκλησία είναι σχεδόν πλήρως αγιογραφημένη. Στον κεντρικό τρούλο δεσπόζει ο παντοκράτορας, στα σφαιρικά τρίγωνα οι 4 ευαγγελιστές και στην αψίδα της κόγχης η πλατυτέρα. Στον υπόλοιπο ναό υπάρχουν παραστάσεις από την ζωή και τα θαύματα του Κυρίου και από το αγιολόγιο της εκκλησίας μας. Η εκκλησία άρχισε να κτίζεται το 1977 και αποπερατώθηκε το 1980. Τα εγκαίνια της όπως μας πληροφορεί μαρμάρινη πλάκα πάνω από την βόρεια είσοδο τελέστηκαν στις 11 Αυγούστου του 1981 από τον Μητροπολίτη Λεμεσού Χρύσανθο.
1977
Άγιος Νικόλαος (Ναός : Πολεμίδια--Κύπρος)
Saint Nicholas (Church : Polemidia--Cyprus)
Η εκκλησία είναι κτισμένη σε επίπεδο μεγάλο τεμάχιο στο βορειοδυτικό άκρο του Δήμου Κάτω Πολεμιδιών. Είναι τρίκλιτος Βασιλική με κεντρικό τρούλο. Η εκκλησία έχει σκελετό από οπλισμένο σκυρόδεμα. Οι εξωτερικές τοιχοποιίες είναι κτισμένες με τούβλο, επίχρισμα σουβά και μπογιά. Το Ιερό Βήμα είναι τρίκογχο. Έχει μεγάλη ημικυκλική κόγχη στο κεντρικό κλίτος και 2 όμοιες μικρότερες εκατέρωθεν. Τα τεταρτοσφαίρια στις 3 κόγχες του Ιερού, καθώς και το ημισφαίριο του τρούλου είναι κελύφη από οπλισμένο σκυρόδεμα τα οποία είναι επενδυμένα με πήλινο βυζαντινό κεραμίδι. Οι δίριχτες επικλινείς στέγες της εκκλησίας είναι πλάκες οπλισμένου σκυροδέματος και είναι επικαλυμμένες με πήλινα κεραμίδια. Η εκκλησία έχει 2 ψηλά καμπαναριά έξι στάσεων έκαστο, ένα στη Βορειοδυτική και ένα στη Νοτιοδυτική γωνία. Η είσοδος στο ναό γίνεται από τις 3 κεντρικές δίφυλλες εισόδους στο κέντρο της Δυτικής, της Νότιας και της Βόρειας πλευράς. Οι είσοδοι είναι ξύλινες δίφυλλες με αψιδωτό ανώφλι. Και στις 3 εισόδους υπάρχουν στεγασμένα προπύλαια από 3 αψίδες οι οποίες στηρίζονται σε κυκλικές κολώνες. Πέραν των 3 κυρίων εισόδων υπάρχει αλουμινένια μονή θύρα στο Ιερό Βήμα καθώς και δίφυλλη αλουμινένια θύρα στην ανατολική πλευρά του νότιου καμπαναριού η οποία οδηγεί στην σκάλα προς τον γυναικωνίτη. Όλα τα παράθυρα της εκκλησίας είναι από αλουμίνιο με διπλό γυαλί και έχουν τοξωτό ανώφλι. Το δάπεδο της εκκλησίας εσωτερικά είναι από Ιταλικό μάρμαρο (περλάτο) και έχει ωραία σχέδια. Ο σολέας είναι 2 σκαλιά ψηλότερος από τον κυρίως ναό και στην περίμετρο της υψομετρικής διαφοράς υπάρχει σκαλιστό ξύλινο κάγκελο. Το Ιερό Βήμα είναι επίσης 1 σκαλί υπερυψωμένο σε σχέση με τον σολέα. Διαχωρίζεται από τον κυρίως ναό με ξυλόγλυπτο σκαλιστό τέμπλο. Πάνω από την αγία Τράπεζα υπάρχει ξύλινο σκαλιστό κουβούκλιο. Ομοίως στην αγία Πρόθεση υπάρχει ξύλινο σκαλιστό έπιπλο. Η κεντρική κόγχη του Ιερού Βήματος είναι πλήρως αγιογραφημένη με την Πλατυτέρα στο τεταρτοσφαίριο, την Πεντηκοστή άνωθεν, τους Ιεράρχες και άλλες ωραίες παραστάσεις που έχει φιλοτεχνήσει ο π. Ευάγγελος Γιαλλουρίδης και οι μαθητές του. Στη δυτική πλευρά της εκκλησίας υπάρχει μεγάλος γυναικωνίτης σε σχήμα Π. Είναι πλάκα οπλισμένου σκυροδέματος η οποία στηρίζεται σε κυκλικούς κίονες. Η ανάβαση προς τον γυναικωνίτη γίνεται μέσω μπετονένιας σκάλας στην κάτοψη του Νοτιοδυτικού καμπαναριού. Η εκκλησία έχει κλιματισμό μόνο στο Ιερό Βήμα και στο γραφείο που ευρίσκεται στην κάτοψη του βορειοδυτικού καμπαναριού. ΕΜΒΑΔΟΝ ΚΤΗΡΙΟΥ: Ισόγειο: 765 τ.μ. και Γυναικωνίτης: 200 τ.μ. ΧΡΟΝΟΛΟΓΗΣΗ ΚΤΗΡΙΟΥ: Η εκκλησία ξεκίνησε να ανεγείρεται το 1998 και αποπερατώθηκε το 2003. Είναι καινούργιο κτήριο και η κατάστασή του είναι άριστη.
1998
Άγιος Νικόλαος (Ναός : Λεμεσός--Κύπρος)
Saint Nicholas (Chuech : Limassol--Cyprus)
Η εκκλησία Αγίου Νικολάου βρίσκεται στο κέντρο της ομώνυμης συνοικίας της Λεμεσού σε επίπεδο μεγάλο τεμάχιο το οποίο έχει κεντρικό πλατύ δρόμο κατά μήκος της νότιας πλευράς και δευτερεύοντα δρόμο κατά μήκος της βόρειας πλευράς. Η εκκλησία ανήκει στον τύπο της τρίκλιτης σταυροειδούς Βασιλικής με τρούλο.Ο σκελετός του κτηρίου είναι από οπλισμένο σκυρόδεμα. Οι τοιχοποιίες είναι κτισμένες με πέτρα η οποία έχει σουβατιστεί τόσο εσωτερικά όσο και εξωτερικά. Εξωτερικά οι τοιχοποιίες έχουν επίχρισμα από σπριτς μετρίου μεγέθους. Το κέλυφος του τρούλου και το τεταρτοσφαίριο της κόγχης του Ιερού είναι από οπλισμένο σκυρόδεμα με μόνωση κατρόχαρτου και ασημομπογιά. Οι υπόλοιπες στέγες είναι δίριχτες επικλινείς σε σχήμα σταυρού με κέντρο τον τρούλο. Είναι επενδυμένες με πήλινο κεραμίδι γαλλικού τύπου. Η εκκλησία έχει και στις 3 κύριες εισόδους της στεγασμένα προπύλαια με 3 αψίδες οι οποίες στηρίζονται σε κυκλικούς κίονες. Τα τόξα των αψίδων προπυλαίων καθώς και τα τόξα όλων των παραθύρων (απλά – δίλοβα και τρίλοβα) είναι σχηματισμένα από κόκκινο διακοσμητικό τουβλάκι. Η εκκλησία έχει 2 ψηλά καμπαναριά 5 στάσεων, ένα στην Νοτιοδυτική και ένα στη Βορειοδυτική γωνία. Η τελευταία στάση των καμπαναριών έχει και στις 4 πλευρές δίλοβες αψίδες με κεντρικό κυκλικό κίονα από μωσαϊκό. Το περίγραμμα των ανωτέρω αψίδων είναι κτισμένο με κόκκινο διακοσμητικό τουβλάκι. Εσωτερικά το δάπεδο της εκκλησίας είναι από κυπριακή μωσαϊκή μαρμαρίνη. Ο σολέας είναι υπερυψωμένος κατά 1 σκαλί και το Ιερό Βήμα είναι υπερυψωμένο 2 σκαλιά πάνω από τον σολέα. Το Ιερό Βήμα έχει 3 κόγχες, μια κεντρική πεντάπλευρη εξωτερικά και ημικυκλική εσωτερικά και 2 όμοιες μικρότερες κόγχες εκατέρωθεν της κεντρικής. Το Ιερό Βήμα χωρίζεται από την υπόλοιπη εκκλησία με ξυλόγλυπτο σκαλιστό τέμπλο. Στο νότιο τοίχο του Ιερού Βήματος υπάρχει μονόφυλλη μεταλλική θύρα η οποία καταλήγει σε μικρή βεράντα και σκαλιά προς την αυλή. Η εκκλησία έχει στη δυτική πλευρά γυναικωνίτη ο οποίος εκτείνεται σε σχήμα Π σε μεγάλο μέρος της νότιας και βόρειας πλευράς. Η ανάβαση προς τον γυναικωνίτη γίνεται μέσω σκάλας στη Βορειοδυτική γωνία. Η στήριξη της πλάκας του γυναικωνίτη γίνεται με κυκλικές κολώνες και αψίδες. Σε ψηλότερο επίπεδο μόνο στη Δυτική πλευρά υπάρχει δεύτερος γυναικωνίτης. Η εκκλησία εσωτερικά είναι πλήρως αγιογραφημένη. Έχει πλήρες σύστημα κλιματισμού με συσκευές VRV. O φωτισμός επιτυγχάνεται με 5 μεγάλους πολυέλαιους από κρύσταλλο και 12 μικρότερους κρυστάλλινους πολυέλαιους. Κάτω από το Ιερό Βήμα υπάρχει υπόγειος αποθηκευτικός χώρος. Η είσοδος προς τον υπόγειο χώρο γίνεται με σκάλα κάτω από την βεράντα της νότιας εξόδου του Ιερού Βήματος. Μέγεθος εκκλησίας : Το ισόγειο έχει εμβαδόν : 610 τ.μ. και ο γυναικωνίτης έχει εμβαδόν : 230 τ.μ. ΧΡΟΝΟΛΟΓΗΣΗ ΝΑΟΥ: Οι εργασίες ανέγερσης του ναού άρχισαν το 1972 και αποπερατώθηκε πλήρως το 1986 ως αναφέρει η κτητορική πλάκα δεξιά από την βόρεια είσοδο.
1972
Church of Saint George Fragkoudi in Limassol
Άγιος Γεώργιος Φραγκούδης (Ναός : Λεμεσός--Κύπρος)
Saint George Fragkoudi (Church : Limassol--Cyprus)
Η εκκλησία αγίου Γεωργίου Φραγκούδη είναι κτισμένη στην Δυτική περιφέρεια της Λεμεσού σε μεγάλο επίπεδο τεμάχιο λίγο βορειότερα από την παραλιακή λεωφόρο που ενώνει την Λεμεσό με τον ποταμό της Γερμασόγειας. Είναι κτισμένη σε ρυθμό Ροτόντας . Ή όλη κατασκευή είναι με σκελετό από οπλισμένο σκυρόδεμα και τοιχοποιίες από τούβλα. Εξωτερικά όλη η εκκλησία είναι μπογιατισμένη σε άσπρο χρώμα. Στα 4 σημεία συμβολής των ημικυκλικών κόγχων ορθώνονται 4 καμπαναριά τα οποία εξέχουν πάνω από τα σφαιρικά κελύφη της εκκλησίας με 4 κολώνες οι οποίες επιστεγάζονται με ημικυκλικό μικρό τρούλο.Τα πολυεπίπεδα σφαιρικά κελύφη της εκκλησίας στηρίζονται σε σύστημα ανεστραμμένων δοκών οι οποίες καταλήγουν στα 4 ισχυρά τόξα πάνω στα οποία επικάθεται ο υπερμεγέθεις τρούλος. Μεταξύ των διάκενων των ανωτέρω δοκών υπάρχουν 24 τοξωτά παράθυρα περιμετρικά στη βάση του τρούλου και 48 όμοια παράθυρα στη βάση της γένεσης των περιμετρικών ημικυκλικών πλακών . Η είσοδος στην εκκλησία γίνεται μέσω στεγασμένων προπυλαίων από κίονες και αψίδες τα οποία ακολουθούν το κυκλικό σχήμα των τοίχων. Υπάρχουν 3 τέτοιες στεγασμένες είσοδοι στο μέσο της νότιας, της δυτικής και της βόρειας πλευράς. Πέραν των 3 εισόδων αυτών υπάρχει και μικρή μονόφυλλη είσοδος στο νότιο τοίχο του ιερού. Το εσωτερικό της εκκλησίας είναι πολύ όμορφο. Μεγάλο μέρος του είναι αγιογραφημένο. Στον τρούλο δεσπόζει ο παντοκράτορας και στην κόγχη η πλατυτέρα. Το ιερό βήμα είναι υπερυψωμένο 2 σκαλιά και διαχωρίζεται από τον υπόλοιπο ναό με μεγάλο ξυλόγλυπτο τέμπλο, έργο του Χρύσανθου Ταλιαδώρου. Στην δυτική πλευρά υπάρχει πλάκα γυναικωνίτη. Η ανάβαση γίνεται μέσω μπετονένιας σκάλας στην Ν/Δ γωνία. Η ανέγερση της εκκλησίας ξεκίνησε το 1990 και αποπερατώθηκε το 1992. Στο σεισμό του 1996 ο ναός έπαθε αρκετές ζημιές και έγιναν εκτεταμένες εργασίες αποκατάστασης.
1990
Άγιος Αντώνιος (Ναός : Λεμεσός--Κύπρος)
Saint Antony (Church : Limassol--Cyprus)
Η εκκλησία Αγίου Αντωνίου είναι κτισμένη σε μικρό τεμάχιο δίπλα από τον ποταμό Γαρύλλη, κοντά στο παλαιό λιμάνι Λεμεσού. Στην βόρεια πλευρά του διέρχεται ο δρόμος που ενώνει την λεωφόρο Φραγκλίνου Ρούσβελτ με το λιμάνι. Στη δυτική πλευρά διέρχεται δρόμος προς την θάλασσα ο οποίος περνά ακριβώς δίπλα από τον δυτικό τοίχο της εκκλησίας. Στη νότια πλευρά η αυλή της εκκλησίας είναι σε επίπεδο περίπου 3 μέτρα ψηλότερο από το δρόμο που διέρχεται κατά μήκος του νότιου συνόρου. Ο αρχικός ναός (κτίσμα του 1870) πρέπει να ήταν μονόκλιτος Βασιλική χωρίς τρούλο. Αργότερα (πιθανόν το 1939) προστέθηκαν ακόμα 2 κλίτη και έγινε τρίκλιτος. Μετά την τουρκική εισβολή (γύρω στο 1980) προστέθηκε και ο χώρος των προπυλαίων στην βόρεια πλευρά. Η εκκλησία έχει τοίχους από πέτρα Λεμεσού. Οι στέγες της εκκλησίας είναι πολυεπίπεδες και είναι επικαλυμμένες με πήλινο κεραμίδι Γαλλικού τύπου. Η στήριξη των πολυεπίπεδων στεγών γίνεται με πέτρινους μεγάλους κίονες. Εσωτερικά τα φατνώματα των στεγών γεφυρώνονται με σταυροθόλια. Στη Ν/Δυτική γωνία της εκκλησίας υπάρχει πετρόκτιστο σκαλιστό καμπαναριό το οποίο εξέχει 2 ορόφους πάνω από το επίπεδο στεγών της εκκλησίας. Η εκκλησία έχει δυο δίφυλλες μεγάλες εισόδους, μια στο μέσο του βόρειου και μία στο μέσο του Νότιου κλίτους. Επίσης έχει μονόφυλλη θύρα στη νότια πλευρά του Ιερού. Στη δυτική πλευρά, η Εκκλησία έχει μικρό ξύλινο γυναικωνίτη. Το δάπεδο της εκκλησίας είναι από γρανίτη. Το Ιερό Βήμα είναι 2 σκαλιά υπερυψωμένο από την υπόλοιπη εκκλησία. Στην κεντρική κολώνα μπροστά από την Πύλη του Ιερού υπάρχει ξύλινος άμβωνας. Η ανάβαση προς τον άμβωνα γίνεται με ξύλινη σκάλα η οποία αγκαλιάζει την κολώνα. Μεγάλο μέρος των σταυροθολίων της εκκλησίας είναι αγιογραφημένο. Επίσης στην κόγχη του Ιερού είναι ζωγραφισμένη η Πλατυτέρα. Η κόγχη του Ιερού είναι τρίπλευρη (μισό εξάγωνο και είναι στεγασμένη με τεταρτοσφαίριο. Το ξυλόγλυπτο τέμπλο της εκκλησίας, ο Δεσποτικός θρόνος, οι χοροί των ψαλτών είναι πολύ όμορφα και μαζί με τις ωραίες τοιχογραφίες στα σταυροθόλια και τους μπρούντζινους πολυελαίους δίνουν στο εσωτερικό της εκκλησίας ιδιαίτερη ομορφιά. Η εκκλησία διαθέτει πλήρες σύστημα κλιματισμού με αυτόνομα κλιματιστικά σώματα (Α/C). ΕΜΒΑΔΟΝ ΚΤΗΡΙΟΥ: Ισόγειο: 254 m². Γυναικωνίτης: 40 m².
1870
Church of Saint Minas in Agios Athanasios
Άγιος Μηνάς (Ναός : Άγιος Αθανάσιος--Κύπρος)
Saint Minas (Church : Agios Athanasios--Cyprus)
Η εκκλησία Αγίου Μηνά είναι κτισμένη στην πυκνοκατοικημένη περιοχή του κέντρου του Δήμου Αγίου Αθανασίου σε απόσταση 150 μέτρων από το κτήριο του Δήμου Αγίου Αθανασίου. Eίναι μονόκλιτος (μονόχωρος) Βασιλική χωρίς τρούλο. Στην Ν/Α γωνία φέρει πετρόκτιστο καμπαναριό. Οι περιμετρικές τοιχοποιίες της εκκλησίας είναι όλες κτισμένες με πέτρα Λεμεσού και έχουν πάχος περίπου 150 εκ. Εξωτερικά στην βόρεια και νότια τοιχοποιία υπάρχουν 6 πυλώνες συνδεδεμένοι με αψίδες γοτθικού σχήματος με εσοχή της τοιχοποιίας μεταξύ αψίδων και πυλώνων εις τρόπο ώστε να στεγάζονται τα ανοίγματα της νότιας και βόρειας εισόδου και των 4 παραθύρων (2 στη νότια και 2 στη βόρεια όψη). Η εκκλησία έχει επίσης είσοδο στη δυτική πλευρά και μονόφυλλη είσοδο στη νότια τοιχοποιία του Ιερού Βήματος. Ο ναός έχει στη δυτική πλευρά γυναικωνίτη ο οποίος είναι κατασκευασμένος από διακοσμητικά (επιζωγραφισμένα) ξύλα. Η στήριξη του ξύλινου δαπέδου του γυναικωνίτη γίνεται σε πέτρινη αψίδα. Η ανάβαση προς τον γυναικωνίτη γίνεται μέσω ξύλινης σκάλας που υπάρχει στη Ν/Δ γωνία και έχει και εξωτερική πόρτα προς την αυλή. Το δάπεδο του ναού είναι από Ιταλικό μάρμαρο. Η κόγχη του Ιερού Βήματος έχει σχήμα μισού εξαγώνου (τρίπλευρος). Η οροφή της εκκλησίας είναι αψιδωτή με 3 εγκάρσιες μικρότερες αψίδες βόρεια και 3 νότια. Όλη η οροφή καθώς και η αψίδα κόγχης Ιερού είναι επιστρωμένη με πήλινα κεραμίδια βυζαντινού τύπου (χωλετρωτά). Εσωτερικά η οροφή χωρίζεται με 3 οξυκόρυφες καμάρες (ενισχυτικά τόξα) σε 5 φατνώματα τα οποία γεφυρώνονται με σταυροθόλια. Τα ενισχυτικά τόξα στηρίζονται σε κιλίβαντες στο βόρειο και νότιο τοίχο. Στον εξωτερικό τοίχο σε αντιστοιχία με τα ενισχυτικά τόξα υπάρχουν ενισχυτικές αντηρίδες από πελεκητή πέτρα. Περιμετρικά και πάνω από τις 3 δίφυλλες ξύλινες εισόδους (νότια, βόρεια και δυτική) υπάρχουν περιθυρώματα από πελεκητή πέτρα και περίτεχνος πέτρινος διάκοσμος ομοίως στα 4 παράθυρα του κυρίως ναού και στο παράθυρο του Ιερού Βήματος υπάρχει περιμετρικό πλαίσιο από πελεκητή πέτρα Λεμεσού. Στα μέτωπα των σταυροθολίων πάνω από το γείσο στέγης υπάρχουν μικρά αψιδωτά παράθυρα 4 στη νότια τοιχοποιία, 4 στη βόρεια και 1 πάνω από το τεταρτοσφαίριο της κόγχης του Ιερού. Στο επίπεδο του γυναικωνίτη στον Δυτικό τοίχο πάνω από την δυτική είσοδο, υπάρχει μεγάλο παράθυρο. Στη δυτική εξωτερική πλευρά της εκκλησίας δίπλα (νότια) από τη δυτική είσοδο, υπάρχει εσοχή με ψηφιδωτή εικόνα του Αγίου Μηνά. Στο μέσο του βόρειου τοίχου δίπλα από την βόρεια είσοδο υπάρχει ξύλινος άμβωνας με αγιογραφίες και περίτεχνο διάκοσμο. Η ανάβαση προς τον άμβωνα γίνεται μέσω στενού περάσματος που υπάρχει μέσα στο βόρειο τοίχο. Εμβαδόν Κτηρίου : (Ισόγειο) = 240 τ.μ. Γυναικωνίτης = 55 τ.μ. ΧΡΟΝΟΣ ΑΝΕΓΕΡΣΕΩΣ ΚΤΗΡΙΟΥ: Ο Ναός όπως μαρτυρεί και η μαρμάρινη πλάκα που βρίσκεται πάνω από την βόρεια είσοδο ξεκίνησε να κτίζεται το 1900 και εγκαινιάστηκε το 1910.
1900
Αγία Μαρίνα (Ναός : Λεμεσός--Κύπρος)
Saint Marina (Church : Limassol--Cyprus)
Το μικρό αυτό παρεκκλήσιο της Αγίας Μαρίνας είναι κτισμένο 400 περίπου μέτρα νοτιότερα από την εκκλησία Αγίας Τριάδος. Είναι κρυμμένο σε μια πυκνοκτισμένη γειτονιά ανάμεσα σε παλιές κατοικίες. Είναι μονόκλιτος καμαροσκέπαστος ναός κτίσμα των μέσων του περασμένου αιώνος. Ως μαρτυρείται σε επιγραφή επί μαρμάρινης πλάκας που είναι αναρτημένη στο βόρειο τοίχο, ο καθαγιασμός του έγινε το 1970 από τον χωρεπίσκοπο Αμαθούντος Καλλίνικο. Το εσωτερικό του παρεκκλησίου είναι λιτό. Το ιερό βήμα διαχωρίζεται με απλό ξύλινο τέμπλο. Η είσοδος γίνεται από δίφυλλη θύρα στο μέσο του βόρειου τοίχου ενώ υπάρχει και μικρή μονόφυλη θύρα στο βόρειο άκρο του ανατολικού τοίχου. Εσωτερικά το παρεκλήσιο έχει πλήρως αγιογραφηθεί τα τελευταία χρόνια.
Αγία Τριάδα (Ναός : Λεμεσός--Κύπρος)
Agia Triada (Church : Limassol--Cyprus)
Η εκκλησία Αγίας Τριάδος είναι κτισμένη σε μεγάλο επίπεδο τεμάχιο στο κέντρο της πόλεως Λεμεσού. Η εκκλησία είναι κτισμένη σε ρυθμό τρίκλιτης Βασιλικής με κεντρικό τρούλλο. Οι τοιχοποιίες της είναι κτισμένες με ορθοκομμένη άσπρη πέτρα Λεμεσού. Η ανωδομή είναι με πλάκες οπλισμένου σκυροδέματος. Οι στέγες των εγκάρσιων κεντρικών κλιτών είναι δίρριτες και σχηματίζουν σταυρό. Στο σημείο συμβολής των σταυρόσχημων στεγών, ορθώνεται κυκλικό τύμπανο επί του οποίου στηρίζεται ο τρούλος. Όλες οι στέγες είναι επικαλυμμένες με πήλινα κεραμίδια γαλλικού τύπου. Η κόγχη του ιερού είναι εξωτερικά οκταγωνική και εσωτερικά κυκλική. Το κέλυφος της είναι τεταρτοσφαίριο από πλάκα οπλισμένου σκυροδέματος . Ή εκκλησία έχει δύο πέτρινα καμπαναριά. Ένα στο μέσο της νότιας και ένα στο μέσο της Βόρειας πλευράς. Ξεκινούν με τετράγωνη βάση και καταλήγουν σε οκταγωνικό τύμπανο στο το οποίο επιστεγάζεται με τρούλο σε αυγοειδές προφίλ. Όλα γενικά τα σφαιρικά κελύφη της εκκλησίας δηλαδή το ημισφαίριο του τρούλου, το τεταρτοσφαίριο της αψίδος καθώς και οι αυγόσχημοι τρούλοι των δύο καμπαναριών είναι πλάκες οπλισμένου σκυροδέματος με μόνωση και ασημομπογιά. Η εκκλησία έχει 3 κεντρικές εισόδους μία στο μέσο του νότιου , μία στο μέσο του βόρειου και μία στο μέσο του δυτικού τοίχου. Η εκκλησία έχει 3 κεντρικές εισόδους μία στο μέσο του νότιου , μία στο μέσο του βόρειου και μία στο μέσο του δυτικού τοίχου. Εσωτερικά η εκκλησία είναι εντυπωσιακή. Είναι σχεδόν πλήρως αγιογραφημένοι με εξαίρετες τοιχογραφίες του αγιογράφου Γεωργίου του Κυπρίου και του αγιογραφικού οίκου Michael + Gabriel Morozán από την Ρουμανία. Ο υπερμεγέθεις τρούλος στο κέντρο με τον παντοκράτορα να δεσπόζει , η πλατυτέρα στην κόγχη του ιερού και οι υπόλοιπες αγιογραφικές παραστάσεις σε συνδυασμό με τον ημικυκλικό άμβωνα στο μέσο του δυτικού τοίχου και τον μεγάλο γυναικωνίτη σε σχήμα Π που καλύπτει όλο τον δυτικό τοίχο καθώς και μεγάλο μέρος του νότιου και βόρειου τοίχου συνθέτουν ένα αρμονικό σύνολο που προκαλεί συναισθήματα κατάνυξης και ευχητικής διάθεσης. Το ξυλόγλυπτο τέμπλο της εκκλησίας είναι αρκετά μεγάλο και διακοσμείται από αξιόλογες φορητές βυζαντινές εικόνες. Η ανέγερση της εκκλησίας ξεκίνησε τον Απρίλιο του 1922 στην θέση παλαιότερου μικρού ναού. Τον θεμέλιο λίθο έθεσε ο επίσκοπος Κιτίου Μυλωνάς. Ο ναός αποπερατώθηκε το 1938. Τα αρχιτεκτονικά σχέδια έγιναν από τον Αλεξανδρινό αρχιτέκτονα Ζαχαρία Βόνδα.
1922
Άγιος Γεώργιος (Ναός : Γερμασόγεια--Κύπρος)
Saint George (Church : Yermasoyia--Cyprus)
Το παρεκκλήσιο αγίου Γεωργίου είναι κτισμένο σε ένα ύψωμα σε απόσταση 2Km δυτικά από τον παραδοσιακό πυρήνα του Δήμου Γερμασόγειας στα σύνορα Γερμασόγειας – Μουταγιάκας. Ο ναΐσκος είναι μονόκλιτος σταυροειδής . Ο σκελετός του κτηρίου είναι από οπλισμένο σκυρόδεμα , οι τοιχοποιίες είναι από πήλινα τούβλα. Εξωτερικά είναι επιχρισμένος με λεπτόκοκκο σπρίτς σε άσπρο χρώμα. Η ανωδομή του είναι δίριχτες πλάκες οπλισμένου σκυροδέματος επικαλυμένες με πήλινα κεραμίδια πορτογαλλικού τύπου. Στην νοτιοανατολική γωνία σε απόσταση 60 εκ. υπάρχει απλό μικρό καμπαναριό αποτελούμενο από δύο ορθογώνιες κολώνες οι οποίες καταλήγουν σε αψίδα. Στο τόξο της αψίδος υπάρχει μικρή καμπάνα. Το παρεκκλήσιο έχει 2 εισόδους στο μέσο του δυτικού και στο μέσο του νότιου τοίχου. Είναι δίφυλλες μεταλλικές τζαμαρίες με ημικυκλικό ανώφλι. Το δάπεδο του παρεκκλησίου είναι από μωσαϊκό. Το Ιερό βήμα διαχωρίζεται με ξύλινο απλό τέμπλο. Στο χώρο που είναι κτισμένο το παρεκκλήσιο οι κάτοικοι πήγαιναν κάθε Τρίτη του Πάσχα και τελούσαν υπαίθρια θεία λειτουργία. Το 1951 με ομαδική εργασία κτίστηκε στον χώρο ένα πρόχειρο μικρό Εκκλησάκι. Το 1981 το εκκλησάκι αυτό κατέρρευσε και στην θέση κτίστηκε το παρεκκλήσιο που υπάρχει σήμερα. Τα εγκαίνια του νέου αυτού παρεκκλησίου τελέστηκαν από τον Μητροπολίτη Χρύσανθο στις 12/09/1982.
1981